Papersnake/gushiwen huggingface dataset:
二月梅
雅琥（元代）

去年呵笔赋寒梅，又见仙家二月开。不是东君留客醉，肯教神女逐春回。

梨花院落为云妒，柳絮池塘作雪猜。东阁如今清兴减，罗浮谁与寄香来。
偶成 其二
陈洪绶（明代）

懒听门前长者车，有田堪种水堪渔。是非不入松风耳，花落花开只读书。
昭君怨（乙丑九日前二日偕元择、茂叔、季功登高作）
郭应祥（宋代）

去岁银山塔上。今岁金山塔上。屈指到泉江。再重阳。

有菊不妨同戴。有酒不妨同醉。嘉客与佳宾。两俱新。
雪 其二
吕本中（宋代）

坚坐正宜养病，开门便当幽寻。一夜雪深一尺，与谁取酒同斟。
上袁简斋先生
席佩兰（清代）

慕公名字读公诗，海内人人望见迟。青眼独来幽阁里，缟衣无见浣妆时。

蓬门昨夜文星照，嘉客先期喜鹊知。愿买杭州丝五色，丝丝亲自绣袁丝。

深闺柔翰学涂鸦，重荷先生借齿牙。漫拟刘惔知道蕴，直推徐淑胜秦嘉。

解围敢设青绫障，执贽遥褰绛帐纱。声价自经椽笔定，扫眉笔上也生花。

南极文昌应一身，幸瞻藜杖拜星辰。十年早定千秋业，片语能生四海春。

诗格要烦论伪体，画图何敢秘丰神。愿公参透拈花旨，可是空王座下人。
雁字三十首次韵 其三十
韩氏（清代）

起草飞从弱水岩，春秋相值语呢喃。人家江浦花封字，使者燕关雪冻涵。

天上图书无尺寸，世间笔札别仙凡。殷勤爱煞清虚符，好借轻云画素衫。
难易言 其二
苏舜钦（宋代）

地上拾芥亦细碎，掌里数文犹苦辛。脱使摘丸下峻坂，未若以财而发身。
和昙颖师四明十题·狮子岩
梅尧臣（宋代）

岩形若狻猊，不能千里走。
岂无鸟兽群，当假风雷吼。
寄谢栖息人，想像真妄有。
宫词 其八
花蕊夫人徐氏（唐代）

立春日进内园花，红蕊轻轻嫩浅霞。跪到玉阶犹带露，一时宣赐与宫娃。
书壁
钱舜选（宋代）

数椽成小隐，游息在其间。
贫者易为乐，贵人难得闲。
水云怀笠泽，梅月梦孤山。
久矣疏书卷，为儒亦强颜。
梁比部卓卿乘使传归祝尔尊人寿赋赠
邓云霄（明代）

芙容阙下望庭闱，乘传争看四牡騑。南极星连三岛近，西曹人逐片云归。

尧阶实命承天语，汉署香风入彩衣。试问鹿门同隐处，何如萧史凤双飞。
归舟二首 其一
甘泳（元代）

片帆悬空秋满腹，凉月淡淡天无波。平生湖海元龙意，早入西风渔棹歌。
过石梯
白玉蟾（宋代）

小伞轻包手自携，少需脚力过危梯。
入门失问翁高姓，看尽壁间前后题。
荔支盛熟四绝
刘克庄（宋代）

曾攀玉李青冥上，亦摘蟠桃缥缈边。
定是三生有灵骨，谪归犹作荔支仙。
木兰花慢·指罘罳晓月
吴文英（宋代）

指罘罳晓月，动凉信、又催归。正玉涨松波，花穿画舫，无限红衣。青丝。傍桥浅系，问笛中、谁奏鹤南飞。西子冰销冷处，素娥宝镜圆时。清奇。好借秋光，临水色、写瑶卮。向醉中织就，天孙云锦，一杼新诗。依稀。数声禁漏，又东华、尘染帽檐缁。争似西风小队，便乘鲈脍秋肥。
重过封氏园饮矮松下偕查夏重钱絅庵顾侠君作
缪沅（清代）

婆娑偃盖一抔前，阅尽沧桑五百年。谡谡涛声凉欲雨，茸茸针百密无天。

金仙换劫长如此，铜狄看人亦可怜。贞白先生竟归去，得间长挂杖头钱。
题许仙师院
韦庄（唐代）

地古多乔木，游人到且吟。院开金锁涩，门映绿篁深。

山色不离眼，鹤声长在琴。往来谁与熟，乳鹿住前林。
寄题奚川八景诗为钱受之作
曹学佺（明代）

予选明诗嘉靖中，匏庵唱和石田翁。
论晴较雨当家话，食叶成文道者风。
吴地疏篁堪避俗，钱王荒草满离宫。
书声一派深更里，绕过奚川桥子东。
寄题登封揖仙亭
苏辙（宋代）

灵王太子本读书，纵谈谷洛参诸儒。
生来不见全盛初，老成遗训谁楷模。
心知渐失文武余，萧然直入山中居。
山间吹笙凤凰呼，升天白日乘龙车。
周人聚观拜路隅，明月为佩云为裾。
归来千岁孰在无，赤松老彭自为徒。
上侍玉宸临九区，烜赫不类山泽癯。
依山作邑贤大夫，夜中焚香溯空虚。
我欲从之驾肩舆，秋风八月来徐徐。
晚凉
刘敞（宋代）

落日蔽昆崙，微风起阊阖。虫声语悽恻，树影翻离合。

蚤露结明珠，圆蟾莹尘匣。浩歌始自放，喟此区中狭。
西地锦
蔡伸（宋代）

寂寞悲秋怀抱。掩重门悄悄。清风皓月，朱阑画阁，双鸳池沼。

不忍今宵重到。惹离愁多少。蓬山路杳，蓝桥信阻，黄花空老。
过宋州
李端（唐代）

睢阳陷虏日，外绝救兵来。世乱忠臣死，时清明主哀。

荒郊春草遍，故垒野花开。欲为将军哭，东流水不回。
送人
释文珦（宋代）

送子西风里，令予起别愁。
何时通远信，逾月在孤舟。
野果经霜实，潮田带露收。
明朝於此地，独自倚高楼。
颂古二十四首
释胜（宋代）

佛法无情报尔曹，忽生忽杀在吹毛。
若教韩信得妙诀，自是深明防汉高。
岳阳怀古
吕温（唐代）

晨飙发荆州，落日到巴丘。方知刳剡利，可接鬼神游。

二湖豁南刳，九派驶东流。襟带三千里，尽在岳阳楼。

忆昔斗群雄，此焉争上游。吴昌屯虎旅，晋盛骛龙舟。

宋齐纷祸难，梁陈成寇雠。钟鼓长震耀，鱼龙不得休。

风雪一萧散，功业忽如浮。今日时无事，空江满白鸥。
山圃梅
潘玙（宋代）

旧种梅盈圃，山居未是贫。
腊前春讯息，林下玉精神。
水月西湖梦，风霜晚岁身。
分明隐君子，不肯惹红尘。
九章·怀沙
屈原（先秦）

滔滔孟夏兮，草木莽莽。
伤怀永哀兮，汩徂南土。
眴兮杳杳，孔静幽默。
郁结纡轸兮，离愍而长鞠。
抚情效志兮，冤屈而自抑。
刓方以为圜兮，常度未替。
易初本迪兮，君子所鄙。
章画志墨兮，前图未改。
内厚质正兮，大人所晟。
巧陲不斵兮，孰察其揆正？
玄文处幽兮，蒙瞍谓之不章。
离娄微睇兮，瞽谓之不明。
变白以为黑兮，倒上以为下。
凤皇在笯兮，鸡鹜翔舞。
同糅玉石兮，一概而相量。
夫惟党人鄙固兮，羌不知余之所臧。
任重载盛兮，陷滞而不济。
怀瑾握瑜兮，穷不知所示。
邑犬群吠兮，吠所怪也。
非俊疑杰兮，固庸态也。
文质疏内兮，众不知余之异采。
材朴委积兮，莫知余之所有。
重仁袭义兮，谨厚以为丰。
重华不可遌兮，孰知余之从容！
古固有不并兮，岂知其何故！
汤禹久远兮，邈而不可慕。
惩连改忿兮，抑心而自强。
离闵而不迁兮，愿志之有像。
进路北次兮，日昧昧其将暮。
舒忧娱哀兮，限之以大故。
乱曰：浩浩沅湘，分流汩兮。
脩路幽蔽，道远忽兮。
曾唫恒悲兮，永慨叹兮。
世既莫吾知兮，人心不可谓兮。
怀质抱青，独无匹兮。
伯乐既没，骥焉程兮。
民生禀命，各有所错兮。
定心广志，余何畏惧兮！
曾伤爰哀，永叹喟兮。
世溷浊莫吾知，人心不可谓兮。
知死不可让，愿勿爱兮。
明告君子，吾将以为类兮。
寿沃令二首 其二
张嵲（宋代）

奎文昭焕梦熊罴，正值英贤庆诞时。人日空知经月是，斗杓才遍一年移。

铜灵仙气钟标格，罨画溪光入句辞。发策谈兵知酝籍，操刀制锦见施为。

三年仁政春千日，万口欢声寿一卮。愿祝我翁何许岁，红莲叶上见游龟。
望石门作
王乔（唐代）

高峰隔半天，长崖断千里。鸡鸣清涧中，猿啸白云里。

瑶波逐空开，霞石触峰起。
下岩寺二首 其一
喻汝砺（宋代）

径向山腰转，门从水面开。片云岩下宿，一钵朔方来。

落日鸟冲树，轻云花覆苔。惟应荔枝熟，时蹑白云回。
观龙鼻水赠天柱钦上人
李孝光（元代）

天根盘海底，大浪舂其南。众山尽萌芽，迸出白玉簪。

涛波蚀之半，玲珑兀空龛。其阴生琪玕，其阳产楩楠。

绝顶逼太白，才可一剑函。银河从天来，白凤毛毵毵。

鱼龙撼不醒，醉如卧箔蚕。其中黑无底，铜杖不可探。

一线出山腹，牛乳清而甘。清寒漱草木，日出香馣馣。

云雾忽卷去，玉气射紫岚。千峰碧菡萏，春霞散红酣。

或黝如苍璧，或青如挼蓝。或树旗杠一，或覆鼎足三。

或抉如怒猊，或呀如洪蚶。或如马善踶，或如虎视眈。

耸者如楼观，窾者如罂甔。仰者如箕踞，俯者如负儋。

或螺髻绀目，俨雅如瞿昙。或庞眉骀背，伛偻如老聃。

矫如天女戏，卑如童子参。万鬼若斲削，天巧未易谈。

招提十八寺，过者尝挽骖。中有天人师，久卧老柏庵。

法界如尘沙，一一毛端含。长风吹游子，鬓发青䰐鬖。

幽寻忽至此，佳处若已谙。我家雁山顶，择胜不敢贪。

但悲食糜子，腐作书中蟫。相逢一大笑，新诗出长锬。

明朝芙蓉路，惟听霜钟韽。
景定初元即事十首
刘克庄（宋代）

昨朝捷旗至，明日警书驰。
避殿犹如故，来庭定几时。
驻马听·舞
白朴（元代）

凤髻蟠空，袅娜腰肢温更柔。轻移莲步，汉宫飞燕旧风流。谩催鼍鼓品梁州，鹧鸪飞起春罗袖。锦缠头，刘郎错认风前柳。
诗中有醉字
项安世（宋代）

年来不饮杯中物，减却诗材淡却伊。诗里有时须说醉，一生诚实此为欺。
寄新安梁殿丞
赵湘（宋代）

郡孤诗句许秋供，见说多閒却似慵。
移树好禽来独院，上楼高雪在诸峰。
泉当月际摇吟影，藓自云边得屣踪。
此兴未寻频挂梦，阮公池馆旧相容。
萧家渡
王十朋（宋代）

渡头问舟子，此渡胡名萧。舟子笑答我，使君家匪遥。

岂不闻侍郎，名德重本朝。屡为二千石，两至万里桥。

渡旁乃其宅，人亡木惟乔。阴德满乡闾，嘉话传鱼樵。

江水流有尽，姓名磨不消。近同池号谢，远类江称姚。

赧颜谢舟子，讲闻非一朝。恨生晚且贱，无繇际清标。

坡公不识范，韩子思之侨。敬瞻通德门，魂往不可招。
将进酒三首 其二
胡奎（元代）

四座且勿喧，听我歌长谣。百年三万六千夜，百年三万六千朝。

三万六千朝与夜，几度花开与花谢。杯行到手请勿辞，金尽床头莫论价。

不见洛阳城里人，化为北邙山下尘。今朝共饮碧玉醑，明日更漉乌纱巾。
满江红
刘克庄（宋代）

礼乐衣冠，浑靠定、堂堂国老。出双手、把天裂处，等闲补了。谢传东山心未遂，周郎赤壁功犹小。事难于张赵两元台，扶炎绍。

恢鹤禁，迎商皓。开兔苑，延枚叟。喜奎星来聚，旄头都扫。重译争询裴令貌，御诗也祝汾阳考。更何须、远向海山求，安期枣。
题九日山石佛院乱峰轩二首 其一
朱熹（宋代）

因依古佛居，结屋寒林杪。当户碧峰稠，云烟自昏晓。
玉井亭观白莲二首
杨万里（宋代）

白莲出水是青莲，昨日微舒带酒颜。
蹈月来看开尽了，露华新洗玉杯寒。
闲游四首 其二
陆游（宋代）

高会挥金愧二疏，食贫只似布衣初。终年老健缘储药，随分穷忙为著书。

吊古何时过梁宋，题诗且欲遍衡庐。不须更拟乘风去，水有烟帆陆笋舆。
松岩杂言 其四
无愠（明代）

心无可了何须了，道本无成作底成。野性好为泉石伴，隐居不是为逃名。
赠隐者
温庭筠（唐代）

茅堂对薇蕨，炉暖一裘轻。醉后楚山梦，觉来春鸟声。

采茶溪树绿，煮药石泉清。不问人间事，忘机过此生。
明叔有语赠赣丞曾幼度次韵简明叔并寄幼度为明叔赋买江天诗
赵蕃（宋代）

诗成要落天地间，太虚明月相往还。声名或觉四海隘，身乃憔悴穷闭关。

诗中妙理超生死，何但不以彼易此。我来白下岂徒然，簿书凫鹜非吾事。

陈君一见投纻衣，刺天翼并青冥垂。楚人不误玉在璞，山川终用骍之犁。

曾侯愿识今已后，因君示我诗到手。不惟我辈独识真，异馔珍羞甘众口。

几思插翅飞堕前，漫看璧月缺复圆。符移催来定不远，挐音不见闻担肩。

世人千金买婵娟，我视弃去如浮烟。万言杯水世所捐，顾欲赖以无穷传。
浔阳舟中三首 其一
吴当（元代）

百年头上著乌纱，一日江边踏钓槎。病似相如空有赋，贫于杜甫更无家。

渔歌楚楚蒹葭月，樵笛村村踯躅花。事业已随兵燹尽，青门惟守邵平瓜。
道乡歌
邹浩（宋代）

要识道乡去处，只在微尘里许。不立四至封疆，不问二仪寒暑。

日月常放光明，鸟兽率同歌舞。其俗无举无非，其民无喜无怒。

别是一种乾坤，全异九州风土。师旷倾耳莫闻，离娄拭目莫睹。

谁知有个冥蒙，踏着从来门户。入也不动脚跟，居也不记年所。

行住坐卧虚徐，色声香味愚鲁。偶然成矩成规，未尝为鼠为虎。

任他卜度纵横，迥脱机关取与。人间天上无明，可谓自今自古。
游黄华山和王庭筠韵 其一
李森先（清代）

寂寞寒峰一古堂，任人传说总荒唐。王君何事偏投老，为爱秋山叶叶黄。
胡地曲
王镃（宋代）

枪旗猎猎动风缨，土雨如云杀气腥。
认得打围枯草际，霜雕飞趁海东青。
草饮招表臣才臣彦文道夫
李处权（宋代）

愧匪屠门嚼，且无金屈卮。
人生难得醉，我辈不须辞。
山迥云生谷，林空鸟并枝。
前溪天欲雪，为报戴逵知。
题戴氏稼庵
刘宰（宋代）

小泊寻前约，同行得伟观。
乾坤开玉宇，日月走金丸。
高岸城池固，平田井牧宽。
京尘障游日，从子税征鞍。
杂诗五首
权德舆（唐代）

婉彼嬴氏女，吹箫偶萧史。彩鸾驾非烟，绰约两仙子。

神期谅交感，相顾乃如此。岂比成都人，琴心中夜起。

阳台巫山上，风雨忽清旷。朝云与游龙，变化千万状。

魂交复目断，缥缈难比况。兰泽不可亲，凝情坐惆怅。

淇水春正绿，上宫兰叶齐。光风两摇荡，鸣珮出中闺。

一顾授横波，千金呈瓠犀。徒然路傍子，怳怳复凄凄。

碧树泛鲜飙，玉琴含妙曲。佳人掩鸾镜，婉婉凝相瞩。

文袿映束素，香黛宜fT绿。寂寞远怀春，何时来比目。

含颦倚瑶瑟，丹慊结繁虑。失身不自还，万恨随玉箸。

蘼芜山下路，团扇秋风去。君看心断时，犹在目成处。
多病
许相卿（明代）

多病倦游聊作计，负山临壑结茆堂。钓竿入手江湖远，书卷蒙头日月长。

春服初乘沂水兴，午风时度药畦香。漫劳过客谈经济，习懒年来乐睡乡。
小立净远亭
杨万里（宋代）

清景无终极，频来未属厌。
远山秋后出，茅屋近来添。
杂咏一百首·梁丘据
刘克庄（宋代）

国渐移田氏，人谁悟景公。
牛山两行泪，据与寡人同。
过三鹤山二绝
洪咨夔（宋代）

客路浪成千里缴，老怀虚过一春邀。
落约刚被风扶起，恰与连云石栈高。
四月二十九日迓伯氏久渴得雨田父交贺而行客
王洋（宋代）

尽是行人券内愁，钩辀猿叫杂鸺鹠。
四时各有宜人处，只怕萧萧风雨秋。
呈无示和尚
释了朴（宋代）

赤脚波斯入大唐，一家有事百事忙。
而今四海清如镜，率土普天归我王。
再和呈二首 其一
吕南公（宋代）

五亩之园未种桑，自怜疏懒致财伤。稻粱只是同鸡鹜，皮鞟徒劳胜犬羊。

敢羡苏秦终富贵，正忧郗鉴遇饥荒。遭承若值开元日，何恤东南万里粮。
梅花窠子
胡仲弓（宋代）

园丁藏密室，不许雪霜欺。
火气十分燠，春风第一枝。
横斜无定影，屈曲漫趋时。
人力夺天巧，东君未必知。
初发襄阳携家夜登岘山置酒
曾巩（宋代）

维舟沔南岸，置酒岘山堂。
入坐松雨湿，吹衣水风凉。
烟岭火明灭，秋湍声激扬。
乍释尘垢累，况余灯烛光。
羊公昔宴客，为乐未遽央。
而我独今夕，携家对壶觞。
颇适麋鹿性，顿惊清兴长。
归去任酩酊，讵期夸阿强。
金连菊
史铸（宋代）

迥出娇红媚一川，风刀细镂耀篱边。
不妨捧向孩儿手，留取清香在佛前。
六月八日夜步西湖即事
王志道（宋代）

步绕西湖路，荷盘送晚香。
归舟初袅缆，斜月已侵廊。
水外钟声杳，风胶曲韵长。
剨然思远举，逸兴渺难量。
古宫词十首
刘克庄（宋代）

妾性尤柔顺，相看满面春。
安知时态薄，偏妒入宫人。
古风四首 其一 颐真
史浩（宋代）

门外长安道，纷纷名利人。谁知方寸许，有地可颐真。

真能了万象，亦复冥诸尘。不离虚幻境，举目见全身。
萍乡县圃
戴复古（宋代）

亭榭八九所，一筇随往还。
四桥朱槛外，三径绿阴间。
凿浅通流水，凭高见远山。
琴堂判风月，一笑得双鬟。
胡桃
释普济（宋代）

枝头叶底不能藏，独脱无依未厮当。
一击浑身如粉碎，不堪收拾始馨香。
都运陈光禄自河北移陜西以病不得诣别作七言奉送
刘敞（宋代）

西州判袂忽三年，梦想城南尺五天。谢病归来真老矣，伤春刻五益茫然。

受降塞外威名远，足食关中寄注专。北顾邯郸复临灞，更能一醉促哀弦。
军山晚望
易宗涒（清代）

拾级穷山顶，登临俯大荒。江流日浩荡，烟树晚微茫。

栖鸟投深霭，归舟争夕阳。振衣还一啸，余韵落高冈。
台阳八景
觉罗四明（清代）

盈盈初似横丝，滚滚旋同裂布。春帆取道移来，可有遗余尺素。
南皮尚书急招入鄂雪中过芜湖
郑孝胥（清代）

绝海浮江短景催，浪花雪片斗清哀。冲寒不觉衣裘薄，为带忧时热泪来。
憩清风峡
张栻（宋代）

扶疎古木矗危梯，开始知经几摄提。
还有石桥容客坐，仰看兰若与云齐。
风生阴壑方鸣籁，日烈尘寰正望霓。
从此上山君努力，瘦藤今日得同携。
驻跸吉林境望叩长白山
乾隆（清代）

吉林真吉林，长白郁嵚岑。
作镇曾闻古，钟样亦匪今。
邠岐经处远，云雾望中深。
天作心常忆，明禋志倍钦。
蝶恋花 其三 咏萤
王士禄（清代）

雨后桐阴清似沐。苔色盈阶，淡月明于玉。此际流萤飞簌簌。

穿廊黏砌纷空曲。

才堕花梢还入竹。欲下仍高，偏旁池边屋。巧入风帘轻扑扑。

幽光凉映须眉绿。
松江至湖州又一日到四安登陆半日至广德
王缜（明代）

才过吴门游上海，又从霅水到横山。三年漫踏青鞋破，不似浮萍一味闲。
送侄元延之官
葛胜仲（宋代）

浮游五岭南，屐裙遍迁客。宠以鳌冠诗，独步文章伯。

十年未得调，浪有声华白。来宁未死叔，知费几马策。

相携泛清汝，壶酒映山碧。肯嗣陈留风，一笑饮为剧。

清途子初延，我老欲投劾。出处政参辰，此欢宁易得。
寄南海黄尚书
黄滔（唐代）

五羊城下驻行车，此事如今八载馀。燕颔已知飞食肉，

龙门犹自退为鱼。红楼入夜笙歌合，白社惊秋草木疏。

西望清光寄消息，万重烟水一封书。
浣溪沙
王安中（宋代）

慵整金钗缩指尖。晓霙犹自入疏帘。绿窗清冷脸红添。妒粉尽饶花六六，回风从斗玉纤纤。不成香暖也相兼。
感旧
冯班（清代）

当日楼中夜未阑，隔帘红药露团团。清歌出格鲸尊满，醉袂沾香凤蜡残。

暗与美人收堕珥，狂教座客笑遗冠。重来事事陵成谷，一片秋阴作晚寒。
以诗句咏梅·竹外一枝斜更好
方蒙仲（宋代）

梅岂必□竹，居何与梅事。
政尔亦偶然，人自见之异。
送宣使趋省
张伯淳（宋代）

百里栖迟别驾才，好风飞下鹤书催。扁舟扬子江头去，两雁禦书溪上来。

驿路相望秋月照，邦人专待使星回。临岐不作阳关想，聊写心期付酒杯。
寄咸润上人
释智圆（宋代）

流俗不知处，深栖趣转幽。
闲房扃翠岳，远信隔沧洲。
定起花残砌，诗成雪满楼。
相怀未能去，南北路悠悠。
秋夜感事 其一
濮文暹（清代）

蛮花犵鸟镇相怜，无那元戎苦著鞭。入蜀锦袍争艳艳，赛秋铜著自渊渊。

牛腰万井金银气，蚨血千家子母钱。卜式已贫刘晏死，登楼憔悴独筹边。
舟过石门
唐际虞（清代）

离家才百里，未觉客行恶。五两逐翻风，催来石门郭。

人家背山住，烟火出林薄。深竹乱禽声，斜阳澹村落。

嗟哉荒戍后，鸡犬皆萧索。民俗颇自敦，穷秋念偕作。

因依桑树下，时见收败箨。移棹去孤城，烟波渺难托。
行香子（茶词）
苏轼（宋代）

绮席才终。欢意犹浓。酒阑时、高兴无穷。共夸君赐，初拆臣封。看分香饼，黄金缕，密云龙。

斗赢一水，功敌千钟。觉凉生、两腋清风。暂留红袖，少却纱笼。放笙歌散，庭馆静，略从容。
晚步
张嵲（宋代）

晚来聊复岸乌纱，指点园林已罢花。
高柳交阴斜日照，闲携儿稚看栖鸦。
清平乐（木犀）
卢炳（宋代）

玻璃翦叶。点缀黄金屑。雅淡幽姿风味别。翠影婆娑弄月。

秋光占断江南。清香鼻观先参。一朵折来和露，乌云髻畔斜簪。
龙瑞宫
张镃（宋代）

阳明古罅閟灵宫，祷雨传闻见活龙。
可是高人不留我，却从归路数杉松。
看白云爱而成诗
狄遵度（宋代）

秋风吹白云，触处自何谷。
初犹半洞门，欻出遍岩腹。
零落依水半，片段挂枯木。
馀影透微白，灭跡混空绿。
烟萝自蘙密，岛溆徒萦曲。
安知苍梧野，下覆猿鸟哭。
谁能久徘徊，返顾视黄鹄。
七夕
祖咏（唐代）

闺女求天女，更阑意未阑。玉庭开粉席，罗袖捧金盘。

向月穿针易，临风整线难。不知谁得巧，明旦试相看。
十月十六日同器远晚步童游桥 其一
韩淲（宋代）

濯锦江头水自清，行人多少望桥行。桥中不识桥边景，桥下莫知桥上情。
九锁步虚词·第七洞微锁
陈洵直（宋代）

嘉遁仰灵范，世道何韁{七几}。
长生昔对面，皇丘昧玄机。
沆瀣不足吞，正一知所归。
七锁度灵钥，进力行洞微。
忆秦娥
刘辰翁（宋代）

梅花节。白头卧起餐毡雪。餐毡雪。上林雁断，上林书绝。

伤心最是河梁别。无人共拜天边月。天边月。一尊对影，一编残发。
贺陈内翰去非三首 其三
朱翌（宋代）

夜到甘泉捷，光摇建晓魁。唐家方再造，汉德已重开。

太史书云后，群公贺雪回。十行宽大诏，早晚出银台。
嘉禾百咏·水心亭
张尧同（宋代）

波光磨不尽，镜面绝纤尘。
照昨红亭子，亭这似美人。
惜奴娇
巫山神女（宋代）

光阴奇。扶桑宫里。日月常昼，风物鲜明可爱。无阴晦。

大帝频銮于瑶池。朱阑外，乘凤飞。教主开颜命醉。

宝乐齐吹。尽是琼姿天妓。每三杯，须用圣母亲来揖。

异果名花几千般，香盈袂。意欲归。却乘鸾车凤翼。
感春冰遥和谢中书诗二首 其二
江淹（南北朝）

暮意歌上眷，怅哉望佳人。揽洲之宿莽，命为瑶桂因。

观书术不变，学古道恒真。若作商山客，寄谢丹水滨。
和王岩起惠二诗 其一
张守（宋代）

频年分将阃，那敢厌粗官。花著双眸暗，霜侵两鬓残。

四郊才罢警，七泽忽忧乾。未报君恩重，清高愧伯鸾。
社后已未始雨酒边书
方回（元代）

今年五月梅，昼夜雨不止。
及兹七八月，一旱乃如此。
古言了无验，社公饮旧水。
岂其世俗移，难复论常理。
里门分内竟，谁记戊与己。
诘朝始霡霂，渐作霈然喜。
破靴行荒园，沙泥濡足指。
蕉扇戴头归，声类钓蓬底。
有田谷不登，无田吾何耻。
荷锄莳蔬者，告谓土润咫。
芙蓉一二开，红蓼乱纷委。
木落楼阁出，风物甚清美。
偶兹樽酒具，小醉亦可尔。
土木愚顽姿，颓然隐吟几。
天地万古悠，微躲一稊蚁。
区区曷足云，后当知此士。
绝句 其三
吕本中（宋代）

江城春色涨晴空，樱杏漫山泼眼红。溪转路回人不见，篮舆十里度松风。
重九偶成
姚孝锡（宋代）

天边今日又重阳，陇树红飞雁信霜。
且插茱萸慰衰鬓，莫将诗句挠回肠。
歌勤皓齿人俱醉，舞恋晴晖蝶也忙。
来日预期扶宿酒，未应篱菊减秋香。
同士当度横琴岭
吴与弼（明代）

仄径依微落照残，行临绝岭暂怡颜。他年记得耽幽处，烟树参差远近山。
谒侍郎李先生 其三
程公许（宋代）

公归帝所斡钧衡，早为乾坤洗甲兵。第一人才须汲引，泰阶平待拔茅征。
汴水
王安石（宋代）

汴水无情日夜流，不肯为我少淹留。
相逢故人昨夜去，不知今日到何州。
州州人物不相似，处处蝉鸣令客愁。
可怜南北意不就，二十起家今白头。
避寇仪真六绝句 其六
程俱（宋代）

茅茨低小对青山，准拟馀年向此闲。南望青山是黄鹤，欲凭黄鹤寄书还。
送郑宣抚三首 其三
郭印（宋代）

朝路年来似奕棋，惟公出入倍光辉。昔时裴度临轩遣，今日曹参促诏归。

蜀栈云横星骑动，楚江天阔锦帆飞。祇应太史朝朝奏，迤逦台星近紫微。
题薰陾中兴庆寿颂
杨万里（宋代）

炎晖十叶生太皇，即宋光武赵少康。皇穹柱折地无轴，再辟三极纪八荒。

与天同仁自同寿，八十万岁登九九。淳熙天子驾苍龙，春王三朝领群后。

是时雪花晓尚飘，日华飞来雪即销。玉卮滟海泛椒柏，宝册错锦凋琼瑶。

虞典汉仪照亿世，可无鸿笔描天地。下帷窥园几代孙，浓墨大书三万字。

点窜封禅典引辞，涂改皇武贞符诗。珠玑金玉槌作屑，铸出夏鼎仍商彝。

歧阳石鼓鱼贯柳，浯溪石崖非好手。谁将臣陾中兴庆寿篇，刻之玉版藏名山，何千万年千万年。
渔童
舒岳祥（宋代）

丫角长身者，依然发懒梳。
只将星子饵，钓得尺来鱼。
险阻行来惯，风波舞自如。
曾因潮岸塌，收得古人书。
农家六首 其二
陆游（宋代）

盗息无排甲，兵消不取丁。频过斗鸡舍，闲学相牛经。

江浦渔歌远，人家绩火青。遨游无定处，随意宿丘亭。
重游洞霄宫
胡榘（宋代）

蛟鳄谗波偶脱身，洞霄真境浣妖氛。
未妨贳酒余杭姥，重与题妖大涤云。
何自玉关休战鼓，傥容琼馆秦炉熏。
第忧负愧麑裘老，驯虎岩前有勒文。
即日
刘筠（宋代）

地僻无车辙，心灰欲坐忘。
疾雷徒破柱，幽草不迎凉。
日烈蝉遗蜕，花休蜜满房。
覆觞知已久，宁有次公狂。
乌伤行
王柏（宋代）

惟皇降衷于下民，暴暴莫殄心之仁。
孝哉颜氏一有感，毕逋衔土成丘茔。
彼亦莫如其所以，自甘血觜含余辛。
志壹动气气动志，凤仪麟出理亦均。
环百里地画疆井，千有余载蒙嘉名。
绣衣使者迂六辔，下马肃拜心凌兢。
大书瑰辞镇松柏，便有山鬼呵崖阴。
明刑弼教期无刑，何如先使教化明。
流传墨本到此屋，有人心者俱作兴。
但愿人人常此心，安得作乱干童程。
题范子济双头芍药二首
王洋（宋代）

赵家姊妹在椒房，宫漏春迟午梦长。
淡拂蛾眉减脂粉，一般装束奉君王。
入馆
苏轼（宋代）

黄省文书分道山，静传钟鼓建章闲。
天边玉树西风起，知有新秋到世间。
和仲固春日村居即事十二绝
胡寅（宋代）

欲驻长春学道家，如何白雪是黄芽。
聊凭高士五株柳，为问仙人三杂花。
将之苕溪戏作呈诸友 其五
米芾（宋代）

旅食缘交住，浮家为兴来。句留荆水话，襟抱卞峰开。

过剡如寻戴，游梁定赋枚。渔歌堪画处，又有鲁公陪。
探春慢 蒋葆存学博蒋村草堂图
孙荪意（清代）

山锁空青，溪围寒碧，幽栖近临河渚。黄叶孤村，夕阳乔木，指点故园非误。

流水疏篱外，更绕屋、梅花千树。想当把酒豪吟，暗香吹上诗句。

桑梓廿年心事，看三径依稀，画图开处。清簟横琴，高楼弄笛，消得幽怀如许。

何限闲风月，尽分付、沙边鸥鹭。凭仗生绡，卧游障子描取。
何必
董纪（明代）

恃才何必傲当时，谍谍空言用莫施。磁石引针偏胜玉，干将补履不如锥。

商君变法终危已，赵括谈兵竟覆师。独有华山浓睡汉，未来兴废亦先知。
送李员外知扬子州留务
许棠（唐代）

帝命分留务，东南向楚天。几程回送骑，中路见迎船。

冶例开山铸，民多酌海煎。青云名素重，此去岂经年。
青房并蒂莲（维扬怀古）
周邦彦（宋代）

醉凝眸。正楚天秋晚，远岸云收。草绿莲红，浅映小汀洲。芰荷香草鸳鸯浦，恨菱歌、惊起眠鸥。望去帆、一派湖光，棹声咿哑橹声柔。
愁窥汴堤细柳，曾舞送莺时，锦缆龙舟。拥倾国纤腰皓齿，笑倚迷楼。空令五湖夜月，也羞照三十六宫秋。正浪吟、不觉回桡，水花风叶两悠悠。
寄孙修撰顷法同舍讶予多忘有见过之意
洪皓（宋代）

未见古人心已倾，扬鞭何惜一朝程。
自惭病忘非多忘，傥逐班荆即负荆。
谢司马倅惠东坡竹石
陈傅良（宋代）

出自坡翁馀百年，传之温国子孙孙。两家文物来归我，便盍投簪去杜门。
郑维心用张仲宗韵见赠复次其韵奉酬 其四
沈与求（宋代）

浮名等浮云，过眼亦何有。谁能学东邻，深颦不知丑。

朔风吹飞霜，素色侵皓首。幽忧无与娱，万事付杯酒。

客来勿多谈，要使耳如口。
雨晴
陆游（宋代）

旱暵常思雨，沉阴却喜晴。
放船莲荡远，岸帻竹风清。
淮浦戎初遁，兴州盗甫平。
为邦要持重，死复议消兵。
王胜之谏议见惠文房四宝内有巨砚尤佳因以谢
邵雍（宋代）

铜雀或常闻，未尝闻金雀。
始愧林下人，识物不甚博。
金雀出何所，必出自灵岳。
剪断白云根，分破苍岑角。
既为之巨砚，遂登于纶阁。
水贮见温润，墨发知瀺濯。
窗下喜鉴开，案前惊月落。
见赠何殷勤，欲报须和璞。
胡为不且留，洪化用斟酌。
胡为不且留，贤人用选擢。
胡为不且留，奸人用诛削。
胡为不且留，生灵用安泊。
则予何人哉，拜贶徒惊矍。
须是笔如椽，方能无厚怍。
过横州海棠桥即秦太虚为祝生题词处 其一
郑孝胥（清代）

醉乡祇在横州地，难得词流此往还。不道秦郎名解事，犹将广大比人间。
寄王六校文兼似吴二太守
林鸿（明代）

京师三月春雪飞，雪后馀寒添着衣。曹官禄薄酒苦贵，一饮百钱恒不醉。

忽然停杯忆乡里，美髯校文最知己。作诗断不让高岑，醉后狂吟狂欲死。

有时忽得意，竟上金鸡山。弹琴酌酒送飞鸟，心比白云閒更閒。

虎头岩前柳拖地，龙池溪上花满湾。醉归骑得将军马，城上乌栖门未关。

白头太守别来久，别后还能相忆否。词赋终为纸上尘，功名不及杯中酒。

芭蕉叶长近何如，前月人来不寄书。莫言闽海少飞雁，何事秦淮多鲤鱼。
适闽
陆游（宋代）

春残犹看少城花，雪里来尝北苑茶。
未恨光阴疾驹隙，但惊世界等河沙。
功名塞外心空壮，诗酒樽前发已华。
官柳弄黄梅放白，不堪倦马又天涯。
高祖庙
赵公豫（宋代）

尺土无阶起沛丰，大风一曲压群雄。秦关约法成王业，楚国抡材卫帝宫。

远引留侯悲鸟兔，矜功韩信困牢笼。堪怜戚氏终人彘，智略何曾事事工。
陪柏中丞观宴将士二首 其一
杜甫（唐代）

极乐三军士，谁知百战场。无私齐绮馔，久坐密金章。

醉客沾鹦鹉，佳人指凤皇。几时来翠节，特地引红妆。
刘无损欲书十扇以韦苏州乔木生夏凉流云吐华月句作韵 其九
王安中（宋代）

成亏系轩冕，心地生眼花。极知一饷静，可扫两鬓华。

琴雪同卧起，风月通贷赊。高哉彭泽柳，不比邵平瓜。
偈颂十八首
释如净（宋代）

杨柳妆腰带，梅花络臂韝。
黄莺偷眼觑，舞得最风流。
净慈门下萝蔔头。
合肥至日愁中寄郑明府
刘商（唐代）

失计为卑吏，三年滞楚乡。不能随世俗，应是昧行藏。

白璧空无玷，黄沙只自伤。暮天乡思乱，晓镜鬓毛苍。

灰管移新律，穷阴变一阳。岁时人共换，幽愤日先长。

拙宦惭知己，无媒悔自强。迍邅羞薄命，恩惠费馀光。

众口诚难称，长川却易防。鱼竿今尚在，行此掉沧浪。
除夜
方岳（宋代）

日月无根走弹丸，年来年去几椒盘。
秋崖老却浑閒事，老却梅花不耐寒。
感事四首 其一
欧阳修（宋代）

老者觉时速，闲人知日长。日月本无情，人心有闲忙。

努力取功名，断碑埋路傍。逍遥林下士，丘垄亦相望。

长生既无药，浊酒且盈觞。
閒居有感
陈著（宋代）

参差梅竹槿花篱，强对溪山傲百罹。
终日书声清屋气，四时蔬食寿家规。
苦儿知学何妨懒，老妇安贫未觉衰。
无处可修床下拜，门前心事碧天涯。
贺新郎
郑元秀（宋代）

逗晓晴烟敛。过书云、祥开五日，漏添宫线。葭莞飞灰微度暖，眷着梅梢尚浅。怪深院、笙箫如剪。非雾非烟浮月观，应麟书，吐处豪英产。迟绣斧，启华宴。

楚腰舞彻霓裳遍。拥金船，柔纤莹玉，十分争劝。醉入无何休莫问，日下长安非远。况一点、眉黄新见。掩鼻功名须办了，赋归来、却访乔松伴。应未许，雪枝汗。
舟中感怀叠前韵 其一
慧霖（清代）

一叶蒲帆挂向东，旗亭西望忆诸公。新愁似水浮天外，旧梦如云到客中。

太白才名因酒重，杜陵老病坐诗穷。夜来湖上才摇笔，便有鱼龙唤雨风。
游长渠石洞
刘黻（宋代）

六月访古壑，衣巾全似秋。
多无百年寿，能得几番游。
泛酒月流硖，听笙云满楼。
相忘有樵者，来往共夷犹。
寄赋慈溪沈氏爱菊序
陈著（宋代）

我不识爱菊，却与菊相识。
寒前后著花，土中央为色。
微苦养长寿，晚香擅清德。
滔滔彼世人，方为桃李役。
山鹧鸪
白居易（唐代）

山鹧鸪，朝朝暮暮啼复啼，啼时露白风凄凄。

黄茅冈头秋日晚，苦竹岭下寒月低。畬田有粟何不啄，

石楠有枝何不栖。迢迢不缓复不急，楼上舟中声暗入。

梦乡迁客展转卧，抱儿寡妇彷徨立。山鹧鸪，

尔本此乡鸟，生不辞巢不别群，何苦声声啼到晓。

啼到晓，唯能愁北人，南人惯闻如不闻。
吴春卿郎中饷腊猪肉，戏作古句
杨万里（宋代）

老夫畏热饭不能，先生馈肉香倾城。
霜刀削下黄水精，月斧斫出红松明。
君家猪红腊前作，是时雪没吴山脚。
公子彭生初解缚，糟丘挽上凌烟阁。
却将一脔配两螯，世间真有杨州鹤。
水调歌头（同张子仪诸公泛舟北渚，席间用子仪韵）
管鉴（宋代）

平生五湖兴，梦想白苹洲。只今何处，卷帘波影漾风钩。况值晚天新霁，菱叶荷花如拭，香翠拥行舟。却为湖山好，牵思绕皇州。

柳边堤，竹里阁，旧曾游。恍然重到，不知身世此淹留。且对碧梧修竹，领略好风凉月，大白与重浮。欲和凌云赋，佳思苦难酬。
次韵子云盱眙道中三首 其一
韩元吉（宋代）

海上狼烽不起烟，兵戈犹记旧年前。岩居有客能招饮，肉食何人为给鲜。

但得生涯类盘谷，可无风景似斜川。共寻糊口田三亩，仍办遮头屋数椽。
折红梅·倚花阑清晓
佚名（宋代）

倚花阑清晓，裴回探得，南枝初绽。通春意、漏巧斗奇，东君首先回暖。盈盈素面。刚强点、胭脂深浅。是他自有，标格清香，恣千种妖饶，万般闲雅。移时细看。算浓雪严霜，怎生拘管。也拟是、小桃未蕊，依约杏添清伴。笛声休怨。怕恐使、群芳零乱。待须把酒，守著花枝，愿期与花枝，久长相见。
和君实新买叠石溪庄
范镇（宋代）

画处始知蛇足剩，管中那识豹文斑。从来有道须康世，未省升平却住山。

学富名高难自晦，眼昏心悸始能闲。计君叠山溪边景，不得从容岁月閒。
伯父生朝
项安世（宋代）

前宵谷雨放茶旗，昨日重三转酒池。綵杖插花明兔碗，红牙调曲劝鸾卮。

煌煌朱脸烘华发，奕奕清睛耿秀眉。南极寿星祗此是，不须高向画图窥。
读士元传
孙应时（宋代）

老贼狐鬼啸，汉鼎不复支。
再世益州牧，忍视宗国危。
烈烈左将军，四海闻英姿。
东北久荡析，西南天启之。
建旗入漳城，有蜀非公谁。
檄璋送州印，我欲举义师。
鼠辈坐敛手，豪杰趋指麾。
正尔岂不济，安用谲取为。
孝直反覆士，献计乃所宜。
雏凤独何心，亦复喜出寄。
造次杯酒间，而欲生险巘。
平生大卫公，岂堪此瑕疵。
向来隆中语，荆益实素期。
惜不同兹役，次第观所施。
士元早捐世，未必为汉悲。
我诗订千古，当有神明知。
拟古
张九成（宋代）

夭矫山顶松，葱茜门前柳。
高低邈不同，日日满窗牖。
穷通端似之，尽入乾坤手。
愿为深闺女，勿学商人妇。
闺女老弥贞，商妇多失守。
金缕曲 题汪玉卿
关锳（清代）

不道花朝雨。便匆匆、几番催了，杜兰香去。六扇文纱窗格子，曾忆旧题诗处。

看几阵、东风花絮。堆满红楼人不管，只一双、燕子还来住。

尘世事、总无据。

妆台闻说全无主。只粉笺、些儿留得，断肠词句。病骨黄花人比瘦，却合秋声廿五。

念侬也、悲秋情绪。蘋样行踪花样命，未拈毫、便有离愁聚。

乍做得、玉台序。
寄高善胜
赵某（宋代）

雨窗思昔日，不见半年余。
别后几回梦，中间三寄书。
兵戈吾幸免，踪迹尔何如。
世事难如意，同心却异居。
赠圭峰禅师（一作寄圭峰宗密师）
无可（唐代）

绝壑禅床底，泉分落石层。雾交高顶草，云隐下方灯。

朝满倾心客，溪连学道僧。半旬持一食，此事有谁能。
除夜乐城逢张少府
孟浩然（唐代）

云海泛瓯闽，风潮泊岛滨。何知岁除夜，得见故乡亲。

余是乘槎客，君为失路人。平生复能几，一别十馀春。
题宾畿弟竹石图
杨士奇（明代）

园林春雨后，新竹翠凌云。还荫云根润，虨虨绿藓文。

清风来白日，潇洒净尘氛。
寄净慈愚极老叔
释月涧（宋代）

见说翁翁老更颠，为人单只用粗拳。近来发得无明甚，打破虚空没半边。
吴兴舟中有作
王之道（宋代）

一水濡须百里间，举头遥见水西山。
微波不动又终日，安得扁舟送我还。
送赵清宪入蜀
范祖禹（宋代）

上圣隆西眷，中朝报钜贤。
三刀重梦寐，四国赖蕃宣。
自昔方隅重，惟公惠泽偏。
弦歌初抚字，使节再联翩。
召父深仁浃，文翁美化全。
南图回海浪，北极上星躔。
霖雨苏群物，卿云被八埏。
从容方论道，引避不居权。
忠驭何频叱，行帷又一褰。
漏天开雾雨，烧栈扫云烟。
玉垒山横雪，罗江水映绵。
闾阎瞻冕服，父老识旌旃。
清静尝能理，烦苛冀尽蠲。
销兵无吠警，含哺但安眠。
富庶宁加此，功名固有焉。
岂惟私蜀土，伫更秉陶甄。
题延庆寺 其二
范坦（宋代）

寺阁涵虚跨碧潭，菰蒲枫柳认江南。侍臣家世俱游此，雁叙题名在壁龛。
史太师入觐赐带以不知官高卑玉带悬金鱼为韵
释宝昙（宋代）

弥明晚不逊，不解世俗书。
邻翁十升水，公无察渊鱼。
望终南山
李世民（唐代）

重峦俯渭水，碧嶂插遥天。出红扶岭日，入翠贮岩烟。
叠松朝若夜，复岫阙疑全。对此恬千虑，无劳访九仙。
水龙吟·元英燕罢瑶台
李曾伯（宋代）

元英燕罢瑶台，玉妃满地花钿委。山川幻出，剡溪梁苑，齐宫郢里。半点瑕无，一团和就，珠圆琼碎。任谢家儿女，庭前争诧，盐空撒、絮风起。

夜入蔡州城里。问官军、果谁堪比。饮羔烹凤，众宾一笑，直聊尔耳。塞耸玉楼，冻呵金井，属公诗史。更须待大白，浩歌黄竹，为丰年喜。
仆营小圃方两月而张坦夫示腴庄图有起予之意
周必大（宋代）

百年种德十年栽，映带云岩与月台。
无问四时留客醉，何曾一日不花开。
人人争羡富登览，物物岂知工剪裁。
我比樊须身更老，只今学圃亦悠哉。
景福中作（一作郑遨诗）
杜光庭（唐代）

闷见戈鋋匝四溟，恨无奇策救生灵。

如何饮酒得长醉，直到太平时节醒。
送章太守朝觐如京师次邹先生韵
边贡（明代）

北斗离离接上台，帝京人说是蓬莱。云门乐奏千秋引，竹叶春生万寿杯。

虎节暂随鸣佩入，熊轓应载赐金来。汉家公辅多循吏，谁道公无汲黯才。
浪淘沙 见《词综补》
管筠（清代）

日迟芳甃，声停玉漏。东风种出双红豆。好韶光偏是，春瘦花瘦人瘦。

重帘不捲香微透。频添红袖。小池风软闲春昼。镜奁依旧。

波皱云皱眉皱。
风入松 建业遇宋荔裳观察
丁澎（清代）

新亭啼鴂不堪闻。明月亦愁君。乌巷衣冠江令宅，多换取、岭树江云。

疏拙宁如仆辈，眼看裘马何人。河桥残角拥行尘。

极目楚天分。悲哉秋气青枫下，招山鬼、石竹罗裙。

东郭肯容安枕，北山何用移文。
水调歌头（题烟雨楼）
吴潜（宋代）

有客抱幽独，高立万人头。东湖千顷烟雨，占断几春秋。自有茂林修竹，不用买花沽酒，此乐若为酬。秋到天空阔，浩气与云浮。

叹吾曹，缘五斗，尚迟留。练江亭下，长忆闲了钓鱼舟。矧更飘摇身世，又更奔腾岁月，辛苦复何求。咫尺桃源隔，他日拟重游。
颂古五十五首
释绍昙（宋代）

古洞桃花发嫩枝，施朱施粉两相宜。
要渠成结千年实，多谢春风著意吹。
寒虫二首 其一
金朝觐（清代）

处处蛩声四野秋，酸吟为我助清幽。只缘唧唧难成梦，起视明河泻欲流。
送杨处士反初卜居曲江
杨炯（唐代）

雁门归去远，垂老脱袈裟。萧寺休为客，曹溪便寄家。

绿琪千岁树，黄槿四时花。别怨应无限，门前桂水斜。
蕲春听琵琶五首
孔武仲（宋代）

夜如何其夜未央，山城斗转星煌煌。
收琴插拨各无语，酒美不知春漏长。
菩萨蛮·人人尽说江南好
韦庄（唐代）

人人尽说江南好，游人只合江南老。春水碧于天，画船听雨眠。
垆边人似月，皓腕凝霜雪。未老莫还乡，还乡须断肠。
浮云四首与东敷辟疆兼呈华持庵丈 其三
王浩（清代）

牺樽论本性，所得盈方寸。愿养舒缓名，难至极迟顿。

撄心赵国用，垂老尚健饭。何疑择木栖，投闲非厌倦。
过五里迳三首
杨万里（宋代）

瘦日当中暖稍回，冷山未许瘴全开。
溪光远隔深深竹，特地穿帘入轿来。
塞下曲四首
王昌龄（唐代）

蝉鸣空桑林，八月萧关道。
出塞入塞寒，处处黄芦草。
从来幽并客，皆共沙尘老。
不学游侠儿，矜夸紫骝好。

饮马渡秋水，水寒风似刀。
平沙日未没，黯黯见临洮。
昔日长城战，咸言意气高。
黄尘足今古，白骨乱蓬蒿。

奉诏甘泉宫，总征天下兵。
朝廷备礼出，郡国豫郊迎。
纷纷几万人，去者无全生。
臣愿节宫厩，分以赐边城。

边头何惨惨，已葬霍将军。
部曲皆相吊，燕南代北闻。
功勋多被黜，兵马亦寻分。
更遣黄龙戍，唯当哭塞云。
移居昭州 其二
邹浩（宋代）

日日闻人说桂州，桂州朝夕遂经由。自怜罪大当踰岭，深荷皇恩不远投。
和别清凉和上人
贺铸（宋代）

明朝解携白鹭洲，后日相望黄鹤楼。建业水清供白酌，武昌鱼贱足音邮。

著身物外不无处，俛首人群非有求。愿报西庵落成会，待公退卧侬归休。
愚山至得王昊庐侍读寓书奉答
叶封（清代）

虽至名山似谪居，顾瞻清禁引华裾。陈情已遂无遗恨，载笔相华有赐书。

人立云端高独鹤，客来秋晚寄双鱼。风尘却愧非仙骨，枉问丹砂叹久虚。
十日祭先农拂晓过刘寺
程公许（宋代）

喔喔晨鸡唤出城，篮舆兀睡忽天明。
偶因半路松招客，始觉空山雨未晴。
蘸水一梢偏韵胜，搀空万壑自天成，
夺祠铖是搜奇观，始信容台职最清。
点绛唇（同前）
晁补之（宋代）

檀口星眸，艳如桃李情柔惠。据我心里。不肯相抛弃。

哭怕人猜，我又无滋味。忡忡地。系人心里。一句临岐誓。
世美寓展江作此简之 其二
邹浩（宋代）

翩翩俭府几西风，更拟真游渌水中。秋晚倚栏应记得，全家看尽渚莲红。
次韵信卿
韩淲（宋代）

伊人学有源，疏汝导瀍涧。相羊辟雍水，他年定名宦。

谈高如已仙，笔妙疑善幻。池龙驾车辇，天马脱鞍襻。

平生诸公间，抵掌肯讥讪。顾我方卑飞，藩篱趁尺鴳。

相逢山水县，不觉逼岁晏。时评道精粗，万折归一贯。

更及羲文易，后世明忧患。行藏思鼎钟，舒卷付藜苋。

飘零朋旧交，俛仰亲故盼。因知昔能贤，此趣亦俱惯。

茫茫造化广，局局天壤间。溪山偶登临，古寺履危栈。

老来身本閒，懒去情转慢。词场足金章，决科信须绾。

霜天忍分手，恻怆涕空潸。夜坐把离杯，寒声度鸿雁。
游包道士山居
李纲（宋代）

何日养铅丹，幽居紫翠间。架岩开户牖，隐几俯溪山。

昔到浑如梦，今游更觉閒。兵戈知满地，佳处且跻攀。
偈颂二十五
释智遇（宋代）

金以石试，人以言试。
古人自谓全璧而归，不知身在草里。
念奴娇·登多景楼
陈亮（宋代）

危楼还望，叹此意、今古几人曾会？鬼设神施，浑认作、天限南疆北界。一水横陈，连岗三面，做出争雄势。六朝何事，只成门户私计！
因笑王谢诸人，登高怀远，也学英雄涕。凭却江山，管不到、河洛腥膻无际。正好长驱，不须反顾，寻取中流誓。小儿破贼，势成宁问强对！(强对 一作：疆场)
试黄权笔为作三绝句 其三
刘才邵（宋代）

八法森严得者稀，管城还伴剡藤悲。欲教霜兔魂无恨，须写当时颜段碑。
归田（时三十七）
元稹（唐代）

陶君三十七，挂绶出都门。我亦今年去，商山淅岸村。

冬修方丈室，春种桔槔园。千万人间事，从兹不复言。
吊郑宾客
李洞（唐代）

朝行丧名节，岳色惨天风。待漏秋吟断，焚香夜直空。

骨寒依垄草，家尽逐边鸿。一吊知音后，归来碎峄桐。
庄宗中原之宝图赞
释心月（宋代）

搜索乾坤宇宙间，中原之宝秘形山。
若非呈似老兴化，往往人将作等闲。
閒意
张侃（宋代）

秋来才几日，得雨洗暑气。庭前容人行，琐细开野卉。

似觉气象殊，鄙薄牡丹贵。不是怨春风，政缘出处异。

柔得千年存，刚则片时易。弹指秋又深，静处觑万汇。

胡床倚竹根，清入诗人胃。好风缓缓来，侧耳听络纬。
潭毒关
洪咨夔（宋代）

倚天翠壁夹黄流，伛偻哎哑挽上舟。
今古英雄愁绝处，夕阳筹笔驿东头。
大衍易吟四十首
方回（元代）

履若蹈虎尾，五刚亨厥躬。
乾三独柔变，是以咥人凶。
桂殿秋（同上）
刘翰（宋代）

双玉节，到神京。碧杯仙露冷如冰。一声金磬千花发，洞口天风吹酒醒。
寄沈诚斋少府
刘启秀（清代）

中酒狂歌对赏音，平生不改薜萝襟。情多每赋怀人句，官小常萝报主心。

药饵散完庭悄悄，鹭鹚飞下院阴阴。此时无事应思我，远树微茫江雾深。
访隐者遇沈醉书其门而归
韩偓（唐代）

晓入江村觅钓翁，钓翁沈醉酒缸空。

夜来风起闲花落，狼藉柴门鸟径中。
怡颜亭曹若晦子无易为奉亲作
陆文圭（元代）

冬青有何好，婆娑岁寒姿。
每爱渊明句，独树乃为奇。
朝阳紫翠交，夕月光陆离。
幽怀聊所奇，宴生辄移时。
陶写得真性，丝竹亦何为。
欢趣不自觉，况令儿辈知。
沁园春 秋日登姑苏元妙观弥罗阁
陈维崧（清代）

肃肃多阴，萧萧以风，危乎高哉。见飞甍复榭，虹蜺轇轕，梅梁藻井，龙鬼毰毸。

灯烛晶荧，铎铃戛触，虎篆雷音百幅裁。锵剑佩，是南陵朱鸟，北极黄能。

玲珑月殿云阶。况珠斗斓斑绝点埃。正井公夜戏，犀枰象博，麻姑尽降，绣帔瑶钗。

叱日呼烟，囚蛟锁魅，五利文成未易才。银鸾背，笑蟾蜍窟里，金粟争开。
绍兴以后祀五方帝六十首 升殿用《正安》。
郊庙朝会歌辞（宋代）

素猋谐律，西颢堕灵。肇复元祀，晨炀肃清。下土层陔，嘉荐芳馨。

以御蕃祉，介我西成。
西郊三首
刘应时（宋代）

谁人跃马出西郊，野水瀰瀰涨路坳。
好似吟哦方得句，时时指点举鞭梢。
游阳洞天
林尚仁（宋代）

每个虚亭坐片时，旋寻古迹上岩梯。
石含秋色苔痕老，洞接云天树影低。
樵客出林惊虎啸，道人临水听猿啼。
吟边欲记阳明事，恐动山灵不敢题。
戊申看花诗
余怀（清代）

宝林双树影婆娑，普照花间系玉珂。
如此春光独憔悴，可怜只是恨人多。
六世祖师画像赞 四祖
释德洪（宋代）

破头峰下，龙象杂遝。衣付小儿，道传懒衲。乃尔相违，求人为法。

天书至门，坚卧不答。念诸众生，捕风捉影。十地治之，犹未苏醒。

师发笑曰，何必眩瞑。但勿强名，自然无病。
寄成女彝守备登州
徐渭（明代）

牙门遥映列仙台，总帅偏宜上将才。出海戈矛俱借水，飞空矢将并成雷。

天边送雁将心往，马上题诗带景来。解道观游怜独赏，那能分向小蓬莱。
寄云水禅师
释简长（宋代）

千峰耸寒翠，古刹凌秋云。
高人敛幽迹，世事何由闻。
禅石抱苍藓，祖衣含净氛。
有时溪上步，自与鸟猿群。
东滨南园看花二首 其二
朱朴（明代）

南园三月百花红，十客壶觞一笑同。胜事欲题题不尽，但将沈醉答春风。
羽灵庙
姚燮（清代）

险梦昨系千尺藤，挂落天底搜神灯。白鹠戴冕黄爵昵，北斗射神生芒棱。

绣幡飐露花鬅鬙，风语洄绿春烟冰。莺腰一捻燕双睇，玉绡侍女芙蓉幐。

西墀抱璧苍水使，东阶仗钺黄门丞。琉璃沃雪台九层，井犴猬缩不敢升。

灵威秘简龙文缯，呼我鹄立供钞誊。捩肘忽触朱冠鹰，悍鹙抢舞同猎蝇。

锒铛掷地飙沙砅，六丁怒发缄厨縢。支巫掩面夔跜走，鬼车十万驱輷輘。

后招赤虎前青螣，铁索四罫蒙罗罾。藓气缭袂云𦒃𦒃，势惟下陨难上腾。

彭姑淫笑被萝叶，发悬楮鹤要我乘。闪尸北极电开目，崩角遥诉无相应。

金鸡三啼众魔扫，定久尚觉神懵憕。兹来顶礼土木像，羲身颉目吁可憎。

金钉兽齧兰楣竲，据座啜粥骄髯僧。虞初怪诞不可考，倏忽殆有游魂凭。

社翁担俎丰殽脀，騃童墨面随拜兴。豕肥牛壮食福膺，分馀报赛理所应。

谓神苗裔九龙冠，不絷天马骑溟鹏。鞭叱章亥役大翳，提挈五岳当泥堋。

帝封叠锡王号称，数典了了如有徵。昨梦或由此神幻，恐吾嬉笑来逼陵。

我殊有辞向神告，斯民茅处阡亦塍。峒獠风气挟忍鸷，制钳信匪军官能。

惟神血食代司守，少资呵护兼纠惩。出门履石俯空洞，蔽亏元气森林艿。

刀剑窳凸环巢橧，蛇蹊诘屈缠为绳。雷辎过顶闻吰噌，阴山炀火熊熊蒸。

雄风旗帜雌虹縆，曰神税驾游昆崚。五幽魄散八埏肃，万峦碧照阆都澄。

丹蘤琪蕤抵梧实，凤皇摩翮朝阳升。
水龙吟·寿梅津
吴文英（宋代）

杜陵折柳狂吟，砚波尚湿红衣露。仙桃宴早，江梅春近，还催客句。宫漏传鸡，禁门嘶骑，宦情熟处。正黄编夜展，天香字暖，春葱翦、红蜜炬。
宫帽鸾枝醉舞。思飘扬、臞仙风举。星罗万卷，云驱千阵，飞毫海雨。长寿杯深，探春腔稳，江湖同赋。又看看、便系金狨莺晓，傍西湖路。
灌瓦研诗
李元鼎（明代）

梅花研久伴镫青，金质黄流范古硎。汉代何人寻灌垒，雩阳有志纪洪铭。

方之铜雀歌钟远，润以玉蜍战血荧。珍重传家供翰墨，毋烦端歙斫山灵。
过张懋甫东庄
王惟俭（明代）

沙暖东郊路，青风忍病行。
携床劳弟子，种柳隐先生。
笼鹤能传客，池鳞旋斫羹。
喧喧四坐起，吾自别含情。
寄赠王保躬求小山石二首 其二
王庭圭（宋代）

岩蟠蛟虎石骨瘦，地饱霜风山脚寒。我欲借君修月手，为持玉斧劈烟峦。
省躬诗 其十七
曹于汴（明代）

万人各一生，万生各一遂。圣人遂万生，于巳取不匮。
满庭芳（游湖）
史浩（宋代）

和靖重湖，知章一曲，浙江左右为邻。绣鞯彩舰，只许日寻春。正好厌厌夜饮，都寂静、没个游人。夫何故，欢阑兴阻，只为隔城闉。

堪嘉，唯甬水，回环雉堞，中峙三神。更楼台缭岸，花柳迷津。不惜频添画烛，更深看、舞上华裀。拚沈醉，从他咿喔，金距报凌晨。
同家弟赋蜡梅诗得四绝句
陈与义（宋代）

黄罗作广袂，绛帐作中单。
人间谁敢着，留得护春寒。
和叶宰韵题无咎斋
白玉蟾（宋代）

蜗角蝇头既可憎，如何又问利和名。
学他太古先天妙，舍取中庸一点诚。
乾坤所谓日月祖，坎离乃是天地精。
工夫学到震无咎，只字拔茅乘泰亨。
高阳台 寄胜力
李符（清代）

浦湿芦花，林翻柿叶，秣陵秋雨秋风。京国离筵，难忘佛阁双松。

倦游只恋江南住，闻故人、曾到山东。别青门、两听花鹃，三见霜鸿。

鹤头书下芙蓉幕，转铜驼旧巷，扑鬓尘红。玉蝀天街，朝朝缓过骄骢。

黄盘锦制朝衫称，胜年时、狐腋蒙茸。但愁君、米一囊轻，酒五杯空。
赠较文学正王隆别
徐贯（明代）

闽藩大比期，天香发桂枝。多士纷纷济，选择藉主司。

有若鉴之明，妍媸讵能欺。有若衡之平，铢两讵能违。

三试叶至公，得士人共推。芋原秋欲暮，凉风吹罗衣。

酒尽各分袂，云树两依依。
归自越避寇海滨寒食不得祭扫
林景熙（宋代）

持酒无因洒墓松，禽声花色惨东风。
去年此日身为客，及到乡山又客中。
观水
谢翱（宋代）

积阴生壑雨，野水学江流。对屋见灯火，相望南渡头。

浮槎到高树，白鼋起沧洲。变怪若不测，神功安能尤。

稍退见涯涘，及来痕沫收。崩畴出白石，隐隐如博投。

水杨洗荒根，素发生古愁。见此倏若化，故流还胶舟。

荒源不可诘，欲尽山云求。
睿恩新
晏殊（宋代）

红丝一曲傍阶砌。珠露下、独呈纤丽。剪鲛绡、碎作香英，分彩线、簇成娇蕊。

向晚群花欲悴。放朵朵、似延秋意。待佳人、插向钗头，更袅袅、低临凤髻。
题周贵谔五老园
张萱（明代）

风流儒雅羡周郎，偃蹇龙洲旧草堂。灼灼朱华长照日，青青香草数吹霜。

一拳皱玉云生砌，半亩浓阴绿压床。我亦罗浮一遗老，可容笠屐共徜徉。
十五夜看月落
郑孝胥（清代）

残宵孤坐将何待，暗裹流光亦可惊。夜色苍苍收欲尽，却看坠月入天明。
楼外新绿成阴片月已上
韩淲（宋代）

隔帘花过叶初青，一段清和倚画屏。已是春风生昼寂，小楼新月更亭亭。
句
朱翌（宋代）

天气未宜且住，风涛如此亦安归。
下直
宋祁（宋代）

殿楼传鼓报归鞍，槐道逶迤出九关。
雨罢浮云留北阙，朝来爽气遍西山。
倏逢行幰排辀度，稍见晴鸦接翅还。
痴计未容官事了，只惊潘鬓飒然斑。
缘识
宋太宗（宋代）

春风绿野遍天地，枯配渐随红日丽。
世界包含雨露新，东郊舒畅芳菲媚。
烟波柳嫩摇拂水，时迁荡飏情已矣。
不言往昔与今来，海岳高深千万里。
挽介堂胡知郡
王义山（宋代）

六馆诸生伏下风，少年声价在黉宫。
交游湖海天下士，规矩乾坤心匠中。
竹使分符春坱圠，棠阴匝地昼朦胧。
新昌人所难为事，人到于今说介翁。
宫词 其三十六
赵佶（宋代）

双陆翻腾品格新，屡赢由彩岂由人。坐中时有全娇态，才见频输特地嗔。
参政李侍郎宿斋中书累日不陪归驭因成拙句奉
宋庠（宋代）

摄飨蠲祠令，精心属辅臣。
斋房贪结佩，归轼阻均茵。
鹄鼎庖羞洁，鸡枝殿树春。
坐凝虚室白，行祓大宫神。
政伫畴咨若，朝瞻已事竣。
三秋怀盛德，方信采萧人。
唐文权郡见前作和韵见教乃赋计三首答之
程公许（宋代）

阴阳无停机，寒暑迭更代。
迅商俄慄憀，炎官亟敛退。
岩壑有余妍，雨晴皆可爱。
迫迮红尘海，适喜翠屏对。
沧浪峡（一作储嗣宗诗）
储光羲（唐代）

沧浪临古道，道上若成尘。自有沧浪峡，谁为无事人。
欧雷二子往游西粤见过宿别赋赠二首 其一
李英（清代）

罢钓归时独掩门，客来肯对浊醪尊。夜深苜蓿犹堪煮，自昔田家老瓦盆。
和李诚之待制燕别西湖〈并叙〉
苏辙（宋代）

熙宁六年九月，天章阁待制李公，自登州来守此邦。
爱其山川泉石之胜，怡然有久留之意。
此邦之人，安公之惠，亦欲公之久于此也。
然自其始至，而民知其方将复用，惧其不能久矣。
明年二月，诏书移牧河间，邦之父兄皆惜其去。
虽公亦将留焉而不可得也。
于是数与其僚燕于湖上，曰：“北方幸安，余将复老于此。
”酒酣，赋诗以别，従而作者三人。
公平生喜为诗，所至成编，及来此邦而未尝有所为，故尤贵之。
遂相与刻于石，以慰邦人之思焉。
东来亦何恃，夫子此分符。
谈笑万事毕，樽罍众客俱。
高情生远岫，清兴发平湖。
坐使羁游士，能忘岁月徂。
纵欢真乐易，恨别不须臾。
庙幄新谋帅，河间最近胡。
安边本余事，清赏信良图。
应念兹园好，流泉海内无。
鹿苑禅寺
范洁（宋代）

晋远风流八百年，虎溪无复社中贤。
爱斯吐月吞风屋，有此开花结子莲。
直使渊明通耿介，亦教灵运费攀援。
知师戒洁方投社，欲对松窗设榻眠。
盘洲杂韵上 磐矶
洪适（宋代）

有竿不见纶，无纶焉用饵。终日坐钓矶，旁人笑儿戏。
暨阳居四首
王令（宋代）

身非爵与官，车马久不谋。
家无田仓储，雀鼠非我仇。
朝出从入居，诗书讲前修。
暮从儿子嬉，欢笑何所忧。
闲将筋力疲，懒使志虑收。
斗糈尚烦送，谁谓能无求。
初夏
陆游（宋代）

麦秀微寒後，梅黄细雨前。
湖滩初集鹭，堤柳未鸣蝉。
琴带轻阴润，巾因小醉偏。
晚来幽兴极，又上钓鱼船。
白菊三首
司空图（唐代）

不疑陶令是狂生，作赋其如有定情。

犹胜江南隐居士，诗魔终袅负孤名。

自古诗人少显荣，逃名何用更题名。

诗中有虑犹须戒，莫向诗中著不平。

登高可羡少年场，白菊堆边鬓似霜。

益算更希沾上药，今朝第七十重阳。
斋中杂题
陆游（宋代）

屯云失南山，三日吹细雨。
岁月不贷人，蛙声遽如许！一年复一年，老至不可御。
下湿病在脾，余息仅如缕。
枯皮裹瘦骨，半属松下土。
屋坏要当颠，安能强撑拄！
早出北城迎社稷香舆
张翥（元代）

我如老马怯征鞍，推起东窗欲起难。昨日风雷驱雹过，满衣明月五更寒。
楚楼镇志曰：汉大将焚船处也，今为文昌县。怀古，奉简邑文学
范梈（元代）

龙节迢迢去不归，汉家将军建国威。当时曾见楼橹集，异代空国尘土飞。

风压春潮吞乱屿，岸分古木转斜晖。旁人犹解祠神女，何故功臣庙貌稀？
鹤谣八首
白玉蟾（宋代）

鹤兮鹤兮玄圃兮，是必有以致兮，
将为谁来兮。
上路光禄太平
顾炎武（明代）

弱冠追三古，中年赋二京。一门更丧乱，七尺尚峥嵘。

江海存微更，山陵鉴本诚。落萁裁十亩，覆草只三楹。

变故兴奴隶，奸豪出里闳。弥天成夏网，画地类秦坑。

狱卒逢田甲，刑官属宁成。文深从锻鍊，事急费经营。

节侠多燕赵，交亲即弟兄。周旋如一日，忼慨见平生。

疾苦频存问，阽危得拄撑。不侵贞士诺，逾笃故人情。

木向猿声老，江随虎迹清。更承身世画，不觉涕沾缨。
折花
滕岑（宋代）

清晨折新花，插向玉瓶水。
休云离本根，且复新案几。
置酒就之饮，芳片落杯里。
犹胜向中园，容易污泥滓。
送周仲固寺正提举湖北茶盐余建炎己酉岁尝为此官
曾几（宋代）

洞庭湖北饱知闻，尝以輶轩犯楚氛。远有光华新令尹，分投闲散故将军。

武陵源口自碧水，古德山头多白云。一路澄清纵幽讨，不妨书札细论文。
投赠钱侍郎端礼三篇
李吕（宋代）

天地生成无用躯，青箱世业一愚儒。
几同海上屠龙术，空守岩前待兔株。
自信平生非木石，谁怜半世混泥涂。
幸逢点铁为金手，乞与投身造化炉。
新作火阁二首 其二
陆游（宋代）

山路霜清叶正黄，地炉火暖夜偏长。中安煮药膨脝鼎，傍设安禅曲录床。

木槁不知年自往，云闲已与世相忘。更阑坐稳人声静，时听风帘响暗廊。
书怀
陆游（宋代）

武担山上望京都，谁记黄公旧酒垆。
宿负本宜输左校，宽恩犹听补东隅。
一官漫浪行将老，万卷纵横只自愚。
甫里松陵在何许，古人投劾为蒪鲈。
追咏西园海棠
韦骧（宋代）

西园正月月欲残，海棠一株花正繁。滂葩滟滟斗朝日，露洗蜀锦红光寒。

回环桃李竞无色，卓尔独秀当朱栏。两春行役不及见，今日偶幸官身閒。

拟开金樽恣欢赏，酬酢宿恨开衰颜。无何职事忽牵制，遽戒舟楫乘波澜。

却嗟逐物犹带芥，未免回首兴长叹。悠悠清夜入寤寐，往往蝶梦曾飞还。

归来绿叶空满枝，正与老态相追攀。须知乐事少如欲，谁谓天意于人悭。
次韵答宝峰仁书记
李彭（宋代）

袖手脱鞋悲太白，搴旗缚敌笑光颜。自知日面与月面，莫问南山与北山。

独秀峰前云不隔，莲花洲下水长閒。还乡一曲真奇绝，与子终朝谈笑间。
夜半走笔酬寿翁 其一
张孝祥（宋代）

短篷掀舞不得寐，忽枉新诗手自开。主人留客不作意，更送一江风雨来。
浣溪沙 月夜
施绍莘（明代）

如镜窥妆逗小楼，真珠帘外半痕收。倒簪花影上人头。

品得秦筝初度曲，花前和露耍千秋。柳丝浓翠拂鞋钩。
感怀五首
赵蕃（宋代）

新霜迫人寒，落叶无停枝。
长夜不得旦，四壁崩莫维。
床根蟋蟀亲，幽怨如陈辞。
感我平生心，搔头半成丝。
赠云卿
赵蕃（宋代）

乃翁里居时，曾上庐山牍。
怀贤访其孤，今值词人牧。
我尝爱临川，韩草刊于陆。
尔侯古雅趣，与陆堪并躅。
而翁词翰佳，世亦思在目。
尔其持此诗，勿惮拜仆仆。
侯宁谓我易，未遂嗔尔渎。
峨峨兮西山，光焰那久估。
板桥辞太母灵轝三首
孔武仲（宋代）

郁郁陵台瑞气多，短箫声裂想悲歌。
西郊泪尽身先返，唯有心随洛水波。
龙眼
张商英（宋代）

托根初不异南山，十八妖娆带渥丹。玉润满苞甘露浥，文绡团蹙绛纱丸。

便为仙苑千年果，回笑幽皋九畹兰。
昭德皇后挽歌词
包佶（唐代）

西汜驰晖过，东园别路长。岁华唯陇柏，春事罢公桑。

龟兆开泉户，禽巢闭画梁。更闻哀礼过，明诏制心丧。
寡欲仙
徐积（宋代）

膝上横琴鹤在傍，白云衣共白云裳。夜深閒卧南窗月，更有清风共一床。
凛凛岁云暮
佚名（两汉）

凛凛岁云暮，蝼蛄夕鸣悲。
凉风率已厉，游子寒无衣。
锦衾遗洛浦，同袍与我违。
独宿累长夜，梦想见容辉。
良人惟古欢，枉驾惠前绥。
愿得常巧笑，携手同车归。
既来不须臾，又不处重闱。
亮无晨风翼，焉能凌风飞？
眄睐以适意，引领遥相睎。
徙倚怀感伤，垂涕沾双扉。
送王飞伯归阳翟
李献能（金朝）

故旧相望似晓星，平生怀抱向君倾。朱丝不入秦筝耳，彩凤终仪韶濩声。

三楚迢迢动离思，九山落落助高情。一廛拟就隆中卧，要子同躬垄上耕。
颂古十首
释普岩（宋代）

如是如何下法眼，蓦然突出破沙盆。
依稀渭北春天树，仿佛江东日暮云。
夫人閤端午帖子 其二
胡宿（宋代）

天家饶物采，华节有光辉。明月裁歌扇，轻霞剪舞衣。
题长孙桐树
李频（唐代）

一去龙门侧，千年凤影移。空馀剪圭处，无复在孙枝。
览和靖章安西湖之什
黄裳（宋代）

和靖苦而豪，章安平而丽。驰情绕佳景，盈轴卷幽思。

二子各何往，人非物还是。四时有行藏，彼物如邮置。

百年有死生，斯人如梦寐。两幻相追攀，一觉都废弃。

感寓聊自娱，兴尽娱亦弊。安坐湖山间，谁能以数计。
初至封丘作
高适（唐代）

可怜薄暮宦游子，独卧虚斋思无已。

去家百里不得归，到官数日秋风起。
丙寅岁春送崇邑判簿刘宗文朝京 其一
蓝仁（明代）

荣名乡校起才贤，早向亨衢著祖鞭。梧树秋清初到邑，桃花春暖又朝天。

由来枳棘栖非久，暂佐弦歌化已传。王赋足供民瘼尽，野人侧耳听乔迁。
题石井二首
刘子翚（宋代）

玲珑岩穴巧如刳，中贮沧浪百斛余。
衰懒自怜游世人，襟怀未及汝常虚。
咏幻住庵辛夷花寄袁尚之
顾璘（明代）

野寺春风二月馀，辛夷著花红锦舒。诗人梦把一采笔，佛海幻锦秋芙蕖。

芳菲宛入右丞坞，馨香儗载灵均车。明年欲棹酒船去，袁宏雅兴终何如。
拟古
张九成（宋代）

少小有高志，思与古人亲。
二十学文史，三十穷典坟。
坐观世间学，抱火厝积薪。
此心虽炯然，不敢以告人。
君门深九重，欲陈谅何因。
赵成子
薛师石（宋代）

早年名字诸公并，唯有清声独至今。
辞却双旌更何事，自扶灵寿欲閒吟。
病来便作云归岫，死矣犹如鹤在阴。
终始哀荣了无恨，只愁尘鏁匣中琴。
春从天上来 为前制府大司马吴公寿
屈大均（明代）

梅萼争红，向亚相生朝，开边春丛。冻含香雪，晴弄和风，绿毛凤子相从。

正衮衣清暇，罢节钺、洗沐佗宫。恐京朝，愿朝廷更假，三载居东。

公如古公天寿，得白兔双丸，绿髓青瞳。好德康宁，年过耆艾，未来耇造无穷。

作万民师保，将雅颂、尽变鸾中。更歌风，俾圣人膏馥，沾丐童蒙。
家居
安祯（清代）

独坐空斋日正长，一瓢一卷足徜徉。好书读罢精神爽，妙句吟徜齿颊香。

裘马翩翩何足羡，烟霞淡淡是吾乡。世间万事终归尽，枉用机谋空断肠。